Kell 9 – majanduskomisjonis
Komisjon kohtub Eestis visiidil viibiva Taani parlamendi delegatsiooniga eesotsas parlamendi majandussuhete komitee esimehe Kim Anderseniga (ruum L-262). Kohtumisel on kõne all Eesti üleminek eurole, tööjõu vaba liikumine ja tööturu olukord, Euroopa Liidu energiapoliitika ning Eesti ja Euroopa energeetiline iseseisvus.
Kell 11 – põhiseaduse referendumi 15 aastapäeva tähistamine Valge saalis
Seoses Eesti Vabariigi põhiseaduse referendumi 15 aastapäeva tähistamisega toimub Toompea lossi Valges saalis Põhiseaduse Assamblee liikmete mõttevahetus teemal „Kas Eesti parim põhiseadus?”. Mõttevahetust juhatab Riigikogu esimees Ene Ergma. Päevakohaste ettekannetega esinevad Tõnu Anton, Jüri Adams ja Eerik-Juhan Truuväli.
Kell 14 – Riigikogu riigikaitsekomisjoni esimees Mati Raidma esineb avakõnega Rahvusraamatukogu väikeses konverentsisaalis toimuval Euroopa Liidu tsiviilkaitse alasel seminaril, mille korraldab Eesti Punane Rist koostöös Briti, Austria ja Prantsuse Punase Risti organisatsioonidega.
Assambleed, istungid, foorumid
* Euroopa Nõukogu Parlamentaarse Assamblee (ENPA) Eesti delegatsioon eesotsas delegatsiooni juhi Andres Herkeliga osaleb (kuni 29.06) Strasbourgis ENPA 2007. aasta istungjärgu 3. osaistungil. Delegatsiooni kuuluvad veel Riigikogu aseesimees Kristiina Ojuland ning Riigikogu liikmed Mailis Reps, Indrek Saar (osalevad kuni 30.06), Aleksi Lotman ja Ester Tuiksoo (osalevad kuni 29.06). Arutusel on Euro-Vahemere põllumajandus- ja maaelupoliitika, kultuuridevahelised religiooniprobleemid, anti-semitismi levik Euroopas, põgenike ja ümberasustatute olukord Kagu-Euroopas, Iraani tuumaprogramm ja rahvusvahelise sekkumise vajadus ning naise imago reklaamis jpm.
* Riigikogu põhiseaduskomisjoni liige Mart Nutt osaleb (kuni 29.06) Prantsusmaal Strasbourgis ECRI (Rassismi ja Sallimatuse Vastane Euroopa Komisjon) 43. plenaaristungil.
* Parlamentidevahelise Liidu (IPU) Eesti rühma aseesimees Liina Tõnisson osaleb (kuni 30.06) Austrias Viinis ÜRO korraldataval 7. ülemaailmsel foorumil „Läbipaistvus ja vastutus kui riigiasutuste usaldusväärsuse taastamise vahendid”.
* NATO Parlamentaarse Assamblee Eesti delegatsiooni liige Sven Mikser osaleb (kuni 28. 06) Poolas Varssavis NATO PA kaitse- ja julgeolekukomitee ning teaduse- ja tehnoloogiakomitee istungitel.
* Riigikogu rahanduskomisjoni liige Margus Tsahkna osaleb (kuni 28.06) Belgias Brüsselis Euroopa Liidu liikmesriikide parlamentide eelarve- ja finantskomisjonide esimeeste iga-aastasel kohtumisel.
Riigikogu pressitalitus
Tagasiside
Teie arvamus on meile oluline, jagage seda meiega!